Deurbraak ná vlaag inbrake in Pta-OosArgieffoto: SAPD Die Garsfontein-polisie in die ooste van Pretoria het ŉ deurbraak gemaak nadat inbrekers wat vermoedelik by ŉ vlaag inbrake in die omgewing betrokke was, aangekeer is. Kol. Andrew Lesch, stasiebevelvoerder, het Dinsdag gesê drie verdagtes is Vrydagoggend in Die Wilgers aangekeer nadat beamptes van die stasie se misdaadvoorkomingseenheid ŉ verdagte motor in Rubidastraat opgemerk het. Die motor is afgetrek en deursoek. “Gereedskap om mee in te breek is in die mans se besit gevind asook vermeende gesteelde elektroniese ware,” het Lesch gesê. By verdere ondersoek het dit geblyk dat die motor waarin die verdagtes gery het, vroeër in die weste van Pretoria gekaap is. “Die gebied gaan veral die afgelope twee weke gebuk onder ŉ toename in huisbrake en polisiëring is opgeskerp. Ons ondersoek die moontlikheid of die verdagtes met verskeie ander inbrake in Die Wilgers- en Lynnwood Glen-omgewing verbind kan word.” Lesch het gesê nog ŉ verdagte is Saterdag deur lede van die gemeenskap in hegtenis geneem ná ŉ huisbraak in Fairie Glen. Hy het gesê die polisie werk nou saam met die plaaslike gemeenskapspolisiëringsforum (GPF) en veiligheidsmaatskappye om die omgewing te beveilig. Lesch het inwoners versoek om by hul GPF betrokke te raak om sodoende misdaad te bestry.